CELEX: 32014D0052
Language: lt
Date: 1390867200000
Title: 2014/52/ES: 2014 m. sausio 28 d. Tarybos sprendimas, kuriuo valstybės narės įgaliojamos Europos Sąjungos interesų labui ratifikuoti 1990 m. Tarptautinės darbo organizacijos konvenciją dėl saugumo darbe naudojant chemines medžiagas (Konvencija Nr. 170)

1.2.2014   
            
            
               LT
            
            
               Europos Sąjungos oficialusis leidinys
            
            
               L 32/33
            
         
      TARYBOS SPRENDIMAS
   
   2014 m. sausio 28 d.
   kuriuo valstybės narės įgaliojamos Europos Sąjungos interesų labui ratifikuoti 1990 m. Tarptautinės darbo organizacijos konvenciją dėl saugumo darbe naudojant chemines medžiagas (Konvencija Nr. 170)
   (2014/52/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 114 straipsnį kartu su 218 straipsnio 6 dalies a punkto v papunkčiu ir 218 straipsnio 8 dalies pirma pastraipa,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   kadangi:
   
               (1)
            
            
               Europos Parlamentas, Taryba ir Komisija ragina ratifikuoti tarptautines darbo konvencijas, kurias Tarptautinė darbo organizacija laiko atitinkančiomis šiandienos reikalavimus, ir taip prisidėti prie Europos Sąjungos pastangų propaguoti deramą darbą – darbuotojų sveikatos ir saugos apsauga ir gerinimas yra svarbūs jo aspektai – tiek Sąjungos viduje, tiek už jos ribų;
            
         
               (2)
            
            
               1990 m. Tarptautinės darbo organizacijos (toliau – TDO) konvencijos Nr. 170 dėl saugumo darbe naudojant chemines medžiagas (toliau – Konvencija) III dalyje pateiktos taisyklės iš esmės yra įtrauktos į Sąjungos acquis dėl klasifikavimą, pakavimą ir ženklinimą reglamentuojančių įstatymų, kitų teisės aktų ir administracinės praktikos derinimo, kuris plėtojamas nuo 1967 m. ir toliau konsoliduojamas;
            
         
               (3)
            
            
               dėl to tam tikros Konvencijos dalys priklauso Sąjungos kompetencijai ir valstybės narės negali dėl šių dalių prisiimti įsipareigojimų nedalyvaujant Sąjungos institucijoms;
            
         
               (4)
            
            
               Europos Sąjunga Konvencijos ratifikuoti negali, nes tik valstybės narės gali būti jos šalimis;
            
         
               (5)
            
            
               šiomis aplinkybėmis valstybės narės ir Sąjungos institucijos privalo bendradarbiauti dėl Konvencijos ratifikavimo;
            
         
               (6)
            
            
               todėl Taryba turėtų įgalioti valstybes nares, kurios įpareigotos laikytis Sąjungos teisės aktų dėl klasifikavimą, pakavimą ir ženklinimą reglamentuojančių įstatymų, kitų teisės aktų ir administracinės praktikos derinimo, ratifikuoti Konvenciją Sąjungos interesų labui,
            
         PRIĖMĖ ŠĮ SPRENDIMĄ:
   1 straipsnis
   Valstybės narės įgaliojamos ratifikuoti 1990 m. Tarptautinės darbo organizacijos konvencijos dėl saugumo darbe naudojant chemines medžiagas (Konvencija Nr. 170) dalis, kurios pagal Sutartis priklauso Sąjungos kompetencijai.
   2 straipsnis
   Šis sprendimas skirtas valstybėms narėms.
   
      Priimta Briuselyje 2014 m. sausio 28 d.
      
         
            Tarybos vardu
         
         
            Pirmininkas
         
         G. STOURNARAS